## Odluka o prirezu na porez na dohodak grada Dubrovnika

### NN 11/1994 (17.2.1994.), Odluka o prirezu na porez na dohodak grada Dubrovnika

# GRADSKO VIJEĆE GRADA DUBROVNIKA

Na temelju članka 3., 45. i 46. Zakona o financiranju jedinica lokalne
samouprave i uprave ("Narodne novine", broj 117/93. od 31. prosinca
1993. godine) i članka 11. Odluke o privremenom ustrojstvu Grada Dubrovnika
("Službeni glasnik Županije dubrovačko-neretvanske, Grada Dubrovnika,
Općine Konavle, Općine Mljet, Općine Ston", broj 1/93 i 2/93), Gradsko
vijeće Grada Dubrovnika na 10. sjednici održanoj 31. siječnja 1994. godine.
donijelo je

## ODLUKU

### O PRIREZU NA POREZ NA DOHODAK

Članak 1.

Ovom Odlukom uvodi s prirez na porez na dohodak, što čini vlastiti prihod
Grada Dubrovnika.

Članak 2.

Prirez na porez na dohodak plaća se na području Grada Dubrovnika u skladu
sa Zakonom o porezu na dohodak, Pravilnikom o načinu obračunavanja i plaćanja
poreza na dohodak od nesamostalnog rada i prema ovoj Odluci.

Članak 3.

Prirez na porez na dohodak plaća se na porez na dohodak od nesamostalnog
rada, porez na dohodak od samostalne djelatnosti i porez na dohodak od
imovine i imovinskih prava.

Članak 4.

Obveznik prireza na porez na dohodak je fizička osoba koja ostvaruje
dohodak u Republici Hrvatskoj, a obveznik je poreza na dohodak prema Zakonu
o porezu na dohodak. Osnovica prireza na porez na dohodak je porez na dohodak.

Članak 5.

Vrste poreza na dohodak, obračun, način i rokovi plaćanja poreza na
dohodak i oslobađanje od plaćanja poreza na dohodak, propisani su zakonom
o porezu na dohodak i primjenjuju se pri utvrdivanju prireza na porez na
dohodak.

Članak 6.

Prirez na porez na dohodak uvodi se primjenom koeficijenta prireza 1,30
na udio poreza na dohodak što pripada Gradu Dubrovniku. Primjenom koeficijenta
iz stavka 1. ovoga članka prirez na porez na dohodak plaća se po stopi
od 7,5 %.

Članak 7.

Prirez na porez na dohodak uplaćuje se u korist Proračuna Grada Dubrovnika.

Članak 8.

Pravne i fizičke osobe, banke i druge financijske institucije dužne
su, na zahtjev tijela za financijske poslove Grada Dubrovnika, dostaviti
podatke, odnosno omogućiti uvid u poslovne knjige i evidencije zbog prikupljanja
podataka potrebitih za utvrđivanje poreza i prireza.

Članak 9.

U slučaju da obveznik poreza i prireza na porez na dohodak dospjeli
porez i prirez ne plati u propisanom roku, porez i prirez se prisilno naplaćuju
po odredbama o prisilnoj naplati poreza, a prema Zakonu o porezu na dohodak.
Kod više uplaćenog predujma poreza i prireza na porez na dohodak, primjenjuju
se odredbe o povratku iz Zakona o porezu na dohodak.

Članak 10.

Nadzor nad obračunavanjem i plaćanjem gradskih poreza i prireza na porez
na dohodak provode ovlašteni djelatnici tijela za financijske poslove Grada
Dubrovnika.

Članak 11.

Ovom Odlukom se utvrđuje da je Odluka o neposrednim porezima ("Službeni
glasnik Općine Dubrovnik", broj 2/91.,12/91., 2/92. i 3/92.) prestala
vrijediti od 1. siječnja 1994. godine.

Članak 12.

Ova Odluka stupa na snagu osmog dana od objave u "Narodnim novinama".

Ova Odluka objavit će se i u službenom glasilu Grada Dubrovnika.

Klasa: 011-01/94-01/05

Dubrovnik, 31. siječnja 1994.

Predsjednik Gradskog vijeća

**Darinko Iveković, v. r.**

Odluka, NN 11/1994-223